Izvršni predsjednik Dinama Zdravko Mamić danas je ponovno nepravomoćno proglašen krivim zbog klevetanja odvjetnika Ivice Crnića, a kao i na prvom suđenju, kažnjen je s 350 dnevnih dohodaka, što u njegovom slučaju iznosi 128.310 kuna.



Zagrebački Općinski kazneni sud zaključio je da je Mamić Crnića želio omalovažiti tvrdeći da ide kod tadašnjeg ministra Željka Jovanovića "po instrukcije", nazivajući ga monstrumom i spletkarošem te odvjetnikom koji obmanjuje svoju stranku Eduarda da Silvu s kojim je Mamić u sporu.



Sud je zaključio da se verbalni napad u kojem je Crnića nazivao "mišem, kretenom, monstrumom i tatinim sinom" ne može opravdati te da je kaznom za klevetu obuhvaćena i uvreda za koju je Mamić također tužen. Sud nije prihvatio tvrdnje iz Mamićeve obrane da je Crnića verbalno napao kako bi zaštitio svoje interese. Naprotiv, u presudi je istaknuto kako je Mamićevo sporno ponašanje bilo isključivo u namjeri da omalovaži Crnića, diskreditira njegov rad i našteti njegovom ugledu i časti.



Pri izricanju kazne Mamiću je kao olakotna okolnost uzeta isprika na pokušaju mirenja, a kao otegotna upornost i bezobzirnost tijekom verbalnog napada. Ni Mamić niti Crnić nisu se pojavili na objavi presude.



Na ranijem suđenju Mamić je osim za klevetu i uvredu bio osuđen i za sramoćenje Crnića, no Županijski sud je nakon žalbe prvu presudu ukinuo i zatražio novo suđenje, ističući da u obrazloženju nisu razgraničena kaznena djela klevete, uvrede i sramoćenja.



Iako je Mamiću ukinutom presudom dosuđena visoka novčana kazna Crnić, koji je u međuvremenu odustao od tužbe za sramoćenje, nije bio zadovoljan presudom, jer je sud uzeo u obzir samo formalne Mamićeve prihode od 11 tisuća kuna, a ne i njegovu imovinu, čime je, smatra, poslana poruku da imućni ljudi mogu vrijeđati, sramotiti i klevetati svakoga i ne moraju se bojati ozbiljne kazne.



Mamić je u ožujku 2013. usred ročišta na zagrebačkom Općinskom građanskom sudu, vrijeđao Crnića kao odvjetnika bivšeg igrača Dinama i hrvatske reprezentacije Da Silve koji je osporavao zakonitost menadžerskog ugovora na temelju kojeg je Mamić od njega potraživao milijune. Mamić je zbog vrijeđanja kažnjen s 10 tisuća kuna, no, unatoč tome nastavio je vrijeđati odvjetnika koji ga je potom tužio za klevetu.



Mamić je i ranije imao sličnih incidenata, a u srpnju je pravomoćno oslobođen za poticanje na nacionalnu mržnju prema bivšem ministru Željku Jovanoviću, dok je zbog vrijeđanja novinara Boruta Šipsa morao platiti 50.000 kuna.



(h)

foto: cropix